ગુજરાતમાં પટેલોની અનામતને ફગાવવાની વાતો કરનાર ભાજપની જ મહારાષ્ટ્રની સરકાર પટેલ સમકક્ષ મરાઠાઓને ૧૬ % અનામતનું ગાજર લટકાવે છે. અત્રે એ યાદ રહે કે અગાઉનાં ત્રણ-ત્રણ પછાત વર્ગ આયોગ મરાઠાઓને અનામત આપી ના શકાય એવા અહેવાલ આપી ચૂક્યાં હોવા છતાં વર્તમાન ભાજપ સરકારે ચોથું કમિશન નિયુક્ત કરીને અનુકૂળ અહેવાલની અપેક્ષાએ મરાઠાઓને ૧૬ % અનામતનું વચન આપેલું છે. ગુજરાતમાં તો પટેલો માટે આવી કવાયત કરવાથી સરકાર વેગળી રહી છે, પણ કેન્દ્રના રાજ્યમંત્રી ક્રાંતિકારી નિવેદન કરીને દલિતો, આદિવાસીઓ અને ઓબીસીને અનામત ત્યાગવાનું કહે છે. સમાજમાં આવા બેજવાબદાર નિવેદનથી નવા ભડાકા થવાની શક્યતા જોઈ શકાય છે. આવા તબક્કે ભાજપની નેતાગીરીએ કમસેકમ રાજ્યમંત્રી ચૌધરી કે આઠવલેને જાહેર નિવેદન કરતાં વારવા ઘટે. અન્યથા નુકસાન ભાજપને થાય એ સ્વાભાવિક છે. અનામત છોડવાની જેમને સ્વેચ્છા હશે તેઓ છોડશે અથવા કેન્દ્ર કે રાજ્ય સરકારમાં હિંમત હોય તો એ માટે કાયદો કરે. જોકે આવું પગલું લોકપ્રિયતાલક્ષી પગલાં લેવાના યુગમાં આત્મઘાતી સાબિત થાય એ વડાપ્રધાન મોદી અને એમના પક્ષના અધ્યક્ષ શાહ તો સમજતા હશે, પણ એમના રાજ્યમંત્રી એમના માળાને તોડવા બેઠા હોય એવું વધુ લાગે છે.